સૌરાષ્ટ્રના ગીરના જાંબુર ગામના હીરબાઈ લોબી સીદી જાતિના અભણ અને ગરીબ ઘરમાં જન્મેલા સાધારણ સ્ત્રી છે પણ તેમના કાર્યો થકી દેશવિદેશમાં પ્રખ્યાત છે. જે ગામમાં વર્ષોથી શાળા નહોતી એ ગામમાં આંગણવાડી થી લઈને કોલેજ સુધી બધી જ સુવિધા અપાવવામાં હીરબાઈનો ખૂબ જ મહત્ત્વનો ફાળો રહ્યો છે. તેમના આદિવાસી મહિલા સંગઠન સાથે 900 જેટલી બહેનો સંકળાયેલી છે અને પશુપાલન, ડેરી ઉદ્યોગ, ઓર્ગેનિક ખાતરની બનાવટ, સસ્તા ભાવે સારું બિયારણ જેવા અનેક રોજગાર તેઓ સ્ત્રીઓને પૂરા પાડે છે. પોતે કોઈ માલિકીભાવથી કે જાતિધર્મના ભેદભાવથી કામ નથી કરતા. તેમની પાસે આવતી બહેનોને ટ્રેનિંગ આપી વિકાસ માટે મુક્ત કરી દે. આસપાસના અનેક ગામોમાં સફળ રીતે વ્યવસાય કરતી બહેનોની કહાણી જાણવા મળે તો તેમનું પીઠબળ હોય હીરબાઈ લોબી!